Unge står på venteliste for en samtale. Det får byrådet til at udvide til det dobbelte antal psykologer i Aarhus, som skal give unge gratis psykologhjælp.

Annonce

Unge med behov for psykologhjælp er tilsyneladende så stort, at der allerede er opstået venteliste til Aarhus Kommune nye gratis psykologhjælp. Det får nu byrådet til at udvide ordningen.

<p>Unge under 25 år med psykiske problemer kan få gratis samtaler med en psykolog i et nyt tilbud, som Aarhus Kommune har åbnet på Nørre Allé. Nu udvides ordningen med dobbelt så mange psykologer. Foto: Iris/Scanpix</p>

Tilbuddet om gratis psykologhjælp til sårbare unge mellem 15-25 år åbnede 1. marts og siden har mere end 400 unge henvendt sig for at få hjælp og vejledning, og flere kommer til hver dag.

Det er mere end ordningens to psykologer kan følge med til, og derfor er der opstået en hastigt voksende venteliste på mere end 60 unge.

Det har fået rådmand for Sociale Forhold og Beskæftigelse, Thomas Medom, til at fremsætte forslag om at udvide ordningen. Og forslaget får opbakning fra hele forligskredsen bag det seneste budgetforlig.

Dermed ansættes efter sommerferien yderligere to psykologer til at tage hånd om de sårbare unge, så der i alt er fire psykologer i tilbuddet i Nørregade 30, 1. sal th.

»Det er ikke længere tabu at have angst eller en depression og det er vigtigt, for jo tidligere man får hjælp i eksempelvis vores nye tilbud, des hurtigere kan man også slippe af med problemerne. Derfor er det fremragende, at vi nu får landets mest udbyggede tilbud om gratis psykologhjælp til unge,« siger rådmand Thomas Medom (SF).

Annonce

Penge fra ældremilliard

Pengene til udvidelsen af ordningen kommer fra den såkaldte 'selvstyrebuffer', som stammer fra regeringens ældremilliard. Og det er en klog investering i borgernes sundhed, mener Thomas Medom:

»Det er klogere at forebygge end at helbrede, og med den store søgning til gratis psykologhjælp er det tydeligt, at der er et enormt behov for, at unge kan få hurtig og let tilgængelig hjælp. Jeg er rigtig godt tilfreds med, at partierne bakker op, så vi kan komme af med ventelisten og sætte ind så hurtigt som muligt.«

Forligspartierne i byrådet, der nu har afsat 1,3 mio. kr. ekstra til at udvide psykologhjælpen for er: Socialdemokraterne, Venstre, Det Radikale Venstre, SF, Dansk Folkeparti samt Det Konservative Folkeparti.

Annonce

Fem gratis samtaler

Den gratis psykologhjælp tilbyder op til fem gratis, afklarende samtaler. Nogle vil derefter kunne komme videre i deres liv, mens andre måske skal henvises til egen læge eller til psykologhjælp på deres uddannelsesinstitution, hvis det er en mulighed. Ifølge psykologhjælpen tumler nogle unge med f.eks. tristhed, uro, ensomhed, søvnproblemer, dårlig trivsel, for meget skolefravær eller selvskadende adfærd.